RO Jurnalul Oficial al Uniunii Europene C 69/15

Publicarea unei cereri în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2012/C 69/09

Prezenta publicare conferă dreptul de opoziție la cererea de înregistrare în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

DOCUMENT UNIC

REGULAMENTUL (CE) NR. 510/2006 AL CONSILIULUI

„NEWMARKET SAUSAGE”

NR. CE: UK-PGI-0005-0882-21.06.2011

IGP ( X ) DOP ( )

1. Denumire:

„Newmarket Sausage”

2. Statul membru sau țara terță:

Regatul Unit

3. Descrierea produsului agricol sau alimentar:

3.1. Tip de produs:

Clasa 1.2. Produse din carne (fierte, sărate, afumate etc.)

3.2. Descrierea produsului căruia i se aplică denumirea de la punctul 1:

„Newmarket Sausage” este un cârnat condimentat din carne de porc făcut din bucăți de carne proaspătă tăiate direct fie din carcasa întreagă la tranșare, fie din spată sau burtă, asezonate cu un amestec de ierburi și condimente.

Ca aspect, cârnatul crud are culoarea naturală a cărnii de porc, roz-bej intens cu câteva urme de condimente, are o textură uscată și grunjoasă cu bucăți vizibile de carne macră și de grăsime care îi conferă o consistență mai fermă la masticație atunci când este consumat. Gustul predominant este cel de carne de porc, condimentat moderat cu amestecul de ierburi și condimente utilizat în fabricarea acestuia, însă gustul și culoarea pot varia în funcție de amestecul specific de condimente al măcelarului.

Condimentele tradiționale pentru cârnații „Newmarket Sausage” cuprind combinații ale următoarelor condimente, care trebuie să reprezinte cel mult 3 % din produsul finit:

— piper negru;

— piper alb;

— sare;

— cimbru;

— pătrunjel;

— nucșoară.

De asemenea, pot fi adăugate în plus arome naturale de lămâie uscată cu rol de antioxidant, sulfiți cu rol de conservanți și fosfat de sodiu cu rol de agent aglomerant. Cârnații trebuie să aibă un conținut de carne de minimum 70 %, care include un conținut de grăsime mai mic de 20 %. Restul este format din pâine, pesmet și apă, în funcție de rețeta producătorului.

Cârnații „Newmarket Sausage” sunt, de obicei, prezentați în bucăți cu lungimi cuprinse între 10 și 15 cm, având un diametru care variază între 2,5 și 3,5 cm, cu un aspect ușor curbat. Aceștia sunt, de asemenea, produși: în stil „chipolata”, cu o lungime cuprinsă între 8 și 12 cm, sub formă de cârnat de bere (6 cm) sau de cârnat „jumbo” (între 20 și 24 cm).

Cârnații sunt vânduți prin intermediul comercianților cu amănuntul și ca delicatese fie sub formă preambalată, fie vrac, direct la tejghea.

3.3. Materii prime (numai pentru produsele prelucrate):

„Newmarket Sausage” sunt cârnați condimentați din carne de porc produși din bucăți de carne proaspătă tăiate fie din carcasa întreagă, fie din spată sau burtă și asezonate cu un amestec de ierburi și condimente. Carnea utilizată în prepararea cârnaților „Newmarket Sausage” trebuie să fie carne de porc tocată mai mare pentru a conferi o textură grunjoasă. Carnea poate proveni din afara ariei geografice delimitate, dar nu trebuie să conțină piele, cartilagii, șorici, organe sau alt fel de carne separată mecanic.

3.4. Hrană pentru animale (numai pentru produsele de origine animală):

—

3.5. Etape specifice ale producției care trebuie să se desfășoare în aria geografică delimitată:

Producția, prelucrarea și fabricarea cârnaților „Newmarket Sausage” trebuie să aibă loc în aria geografică delimitată și include pregătirea materiilor prime după cum urmează:

— tocarea cărnii;

— adăugarea condimentelor și a altor ingrediente;

— amestecarea și malaxarea ingredientelor;

— umplerea membranelor naturale;

— modelarea.

3.6. Norme specifice privind felierea, răzuirea, ambalarea etc.:

Nu este cazul.

3.7. Norme specifice privind etichetarea:

Nu este cazul

4. Delimitarea concisă a ariei geografice:

Aria de producție a cârnaților „Newmarket Sausage” include orașul Newmarket și regiunea din vecinătatea acestuia delimitată în mod specific de următorul sistem rutier: de la joncțiunea 37 de pe A14, spre nord pe A142 pe partea stângă de River Lane cuprinzând Fordham către Collins Hill până la joncțiunea cu B1102. De la această joncțiune, către stânga pe B1102 până când acesta se unește cu A142. Apoi spre nord de-a lungul A142 către joncțiunea acesteia cu A1123. Se continuă prin satul Wicken în direcția NV coborând spre sud pe Upware Road către satul Upware. Se continuă apoi pe străzi secundare, și anume Great Drove, Headlake Drove, Little Fen Drove, Barston Drove, Fair Green spre satul Reach. Se continuă spre Swaffham Prior, în direcția sud-vest pe B1102 către Swaffham Bulbeck și apoi spre direcția sud-est pe Swaffham Heath Road traversând A14 până la intersecția cu A1304 spre Dullingham. Se traversează B1061 la Dullingham, se continuă pe Stetchworth Road și, prin Ditton Green, spre Woodditton. De acolo se face la dreapta (sud-est) pe Kirtling Road și pe Woodditton Road spre Kirtling Green. Se face la stânga (nord) la The Street și către Kirtling. Se merge în direcția nord-est de la Kirtling și apoi, la Upend, pe prima stradă spre dreapta (sud-est) către B1063, făcând la stânga (nord) pe B1063. Se urmează direcția impusă de B1063 până la punctul de divergență spre B1085, se merge spre nord pe B1085 până la Dalham, se continuă pe B1085 și se schimbă direcția către nord-vest spre Moulton, apoi înspre Kentford până la intersectarea cu A14, continuând pe A14 către vest până la joncțiunea 37.

5. Legătura cu aria geografică:

5.1. Specificitatea ariei geografice:

Orașul Newmarket este faimos pentru organizarea de curse de cai încă din secolul al XVII-lea. Fabricarea cârnaților s-a dezvoltat din tradiția creșterii porcilor asociată cu grajdurile pentru caii de curse; aici, porcii erau crescuți pentru a consuma resturile rămase în jurul grajdurilor și pentru a îndepărta reziduurile de pe circuitele de curse. Până la începutul secolului al XX-lea, câțiva măcelari din Newmarket începuseră să fabrice cârnați, astfel cum reiese din recensământurile din 1881 și 1891.

Newmarket a fost asociat cu organizarea de curse de cai din momentul în care Regele James I a organizat aici prima cursă, în anul 1622. Regele vizitase orașul Newmarket la 27 februarie 1604, când a participat la o vânătoare de iepuri cu câini pe câmpurile din afara orașului, iar de atunci a revenit frecvent în Newmarket. Cea mai veche cursă de cai existentă din lume, Town Plate, datând din 1665, a fost înființată de către Charles al II-lea la Newmarket, iar cârnații „Newmarket Sausage” sunt oferiți în mod tradițional ca parte a premiilor acordate în cadrul acestei curse începând cu 1952.

Grajdurile moderne nu mai sunt asociate cu creșterea porcilor, dar regiunea East Anglia a Regatului Unit, în care este situat orașul Newmarket, este bine-cunoscută pentru creșterea porcilor. Acest fapt se datorează numărului mare de ferme axate pe culturile agricole/cerealiere concentrate în această zonă unde porcii sunt hrăniți cu produse pe bază de cereale. Pâinea utilizată inițial la fabricarea cârnaților consta în resturile de pâine de la brutarii locali, care au văzut în aceasta o posibilitate ingenioasă de comercializare a pâinii din ziua precedentă, prea tare pentru a fi vândută ca pâine „proaspătă”. Această practică este păstrată și astăzi.

5.2. Specificitatea produsului:

Cârnații „Newmarket Sausage” au un conținut ridicat de carne și o textură grunjoasă, condimentată. Producătorii locali continuă să fabrice cârnații folosind rețetele tradiționale moștenite din generație în generație.

Cârnații „Newmarket Sausage” sunt renumiți pentru textura grunjoasă puternic condimentată cu piper alb și negru, sare, cimbru, pătrunjel, nucșoară, la care se adaugă arome naturale de lămâie uscată cu rol de antioxidant. Cârnații „Newmarket Sausage” au devenit asociați în mod inextricabil cu cursele de cai deoarece aceștia erau vânduți ca gustare caldă rapidă în timpul curselor, precum și la numeroasele hanuri în timpul sezonului de curse. Participanții la curse îi cumpărau, de asemenea, pentru acasă la terminarea evenimentului. Popularitatea acestora s-a răspândit dincolo de acest eveniment, fiind apreciați și astăzi de familia regală.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP):

Reputația produsului

Cârnații „Newmarket Sausage” au devenit repede o gustare populară în rândul membrilor asociației participanților la cursele de cai, care includea membri ai familiei regale. Cârnații sunt apreciați de Casa Regală încă de la începutul secolului al XIX-lea. Rețeta de fabricare a cârnaților din Newmarket este neschimbată din vremea Reginei Victoria, iar produsul este fabricat în continuare respectând aceleași standarde dintotdeauna. Cârnații sunt fabricați manual, cu grijă și în loturi mici, fără coloranți și arome artificiale.

Popularitatea cârnaților „Newmarket Sausage” s-a răspândit mult în afara cercurilor pasionaților de curse de cai, iar un fragment din cronicile Societății de Istorie Locală Newmarket consemnează însemnările unui funcționar feroviar care petrecea 2 sau 3 ore în fiecare săptămână din timpul curselor făcând rezervări pentru colete de cârnați pe trenurile care circulau special în timpul aglomeratului sezon de curse, când comunicațiile feroviare erau mai frecvente.

Producția de cârnați era inevitabilă în Newmarket având în vedere situarea acestuia în regiunea Suffolk. Această regiune a fost vreme îndelungată un producător principal de carne de porc de înaltă calitate, carnea provenită de la porcul negru de Suffolk fiind apreciată ca dulce și fragedă. În zona Newmarket, în curțile din apropierea grajdurilor și în fermele locale, porcii erau crescuți liber și se hrăneau cu resturi și nutreț. Orașul avea în jur de doisprezece măcelari la sfârșitul secolului al XIX-lea și începutul secolului al XX-lea, iar mulți dintre aceștia creșteau, îngrășau și sacrificau porcii crescuți de ei pentru producția proprie de cârnați.

Deși se spune ca existau doisprezece măcelari în Newmarket la începutul secolului al XX-lea, fiecare cu producția proprie de cârnați, treptat numărul măcelăriilor a scăzut până când au rămas doar trei producători de cârnați „Newmarket Sausage”. Cu toate că cea mai veche referire la Newmarket și la cârnați datează din 1618, tipul distinct de cârnați denumit „Newmarket Sausage” este menționat în scris abia pe la mijlocul secolului al XIX-lea, anul de referință 1849 amintit mai sus fiind primul reper descoperit în acest sens până acum.

Mai recent, s-au făcut numeroase referiri la „Newmarket Sausage” în cărțile de bucate și în ghiduri. Acești cârnați sunt descriși în „Traditional Foods of Britain” (Laura Mason și Catherine Brown, Prospect Books 1999) ca parte a inventarului produselor alimentare din toate regiunile Uniunii Europene, iar Clarissa Dickson-Wright, în cea mai recentă carte a sa, își amintește prima experiență legată de cârnații „Newmarket Sausage”. Motorul de căutare Google are 4 190 de rezultate pentru sintagma „Newmarket Sausage”. Societatea de Istorie Locală Newmarket prezintă în revista sa referitoare la istoria orașului Newmarket un articol complet și apreciativ referitor la producția locală de cârnați, fundamentând toate cele afirmate. Un producător de „Newmarket Sausage” livrează cârnați sub titlul de „Furnizor al Casei Regale” din 1907 și este în prezent furnizor în temeiul acestui titlu al Maiestății Sale Regina. Producția de cârnați a unui alt producător este oferită ca premiu tradițional jocheilor câștigători în cadrul celei mai vechi curse de cai din țară, Newmarket Town Plate. De asemenea, Autoritatea Britanică pentru Turism face referiri la cârnații „Newmarket Sausage” în publicația sa „Taste England” și pe site-ul web: http://www.EnjoyEngland.com

Trimitere la publicarea caietului de sarcini:

http://archive.defra.gov.uk/foodfarm/food/industry/regional/foodname/products/documents/newmarket-sausage-pgi-110822.pdf

(1) JO L 93, 31.3.2006, p. 12.